Karen J. Klint (S), 2007-02-23:
På mange måder synes jeg, det er o.k., at vi ikke er enige her i salen; det er sådan set en forudsætning for, at vi er her, for ellers var der jo ikke noget ved at kunne stemme på nogle forskellige partier.
Det er også o.k. at søge omkamp, når man har tabt et slag, men man skal bare være opmærksom på, at hver gang man søger omkamp om et lovforslag, som er gennemført for relativt kort tid siden, er man også med til at skabe utryghed i befolkningen om, hvorvidt den egentlig kan stole på de beslutninger, der træffes på Christiansborg.
Derfor er vi lidt overraskede over, at vi allerede nu igen skal have en debat om kvinders lige adgang til de offentlige sygehuse.
Spørgsmålet er, om vi havde fået den debat nu, hvis det ikke lige var sådan, at en kendt person i Venstres gruppe har fået et andet arbejde, for ellers havde der måske ikke været grundlag for at så tvivl om den beslutning, der blev truffet sidste forår.
De fleste kernefamilier består jo af en far og en mor og deres fællesbørn, andre består af mange forskellige kombinationer af voksne og børn, og de mange kombinationer skal vi ikke lave om på herinde; det hverken kan eller vil vi.
Alle skal have de bedste betingelser for at fungere i netop deres familietype, som kan være en lige så god kernefamilie som andre.
Kvindens frie ret og frihed og lighed til at vælge sit voksenliv uden at være afhængig af en mand er jo noget, vi har kæmpet for.
I de gamle kernefamiliemodeller blev mange kvinder og børn undertrykt, men vi synes, at der i det moderne liv skal kæmpes for kvinders ret til et frit voksenliv uden at være bundet biologisk til en mand og til børn på godt og ondt.
Her spørges der ikke om det, og derfor synes vi, det er ulogisk, at hvis en kvinde vil være gravid – det må vel være noget positivt – skal der spørges om seksuel orientering og civilstand, når der ikke spørges, hvis kvinden ønsker abort.
I dag kan kvinder, som lever i et ægteskab, blive kunstigt befrugtet uden at blive sundhedstestet
; det har vi drøftet.
Vi synes, det er ulige betingelser, hvis man skal blande andre kvinders forhold og civilstand og seksualitet ind i det ved at sige, at de nok er lige så raske, og derfor skal de på privathospital.
Vi ønsker derimod lige adgang, så alle børn, der undfanges ved kunstig befrugtning, kan blive undfanget under gode lægelige betingelser, og med gode lægelige betingelser mener vi ikke, at der alene skal henvises til privathospitalet, men at det må være det offentlige sundhedsvæsen, der henvises til.
Det må være alle børns ret at blive undfanget på lige vilkår, uanset hvordan deres forældres privatliv er, så vi går fortsat ind for, at det offentlige sundhedsvæsen skal kunne give den behandling, vi taler om her.
Ved sidste lovændring blev der også indsat en paragraf om forældreevnen, og den synes vi faktisk også skal drages ind i debatten i dag.
Uanset om det er heteroseksuelle par, enlige eller voksne kvinder, der lever i andre forhold, er det sådan, at hvis den behandlende læge vurderer, at forældreevnen ikke er til stede, skal lægen gøre brug af den nye paragraf og undersøge, om han har ret i sin tvivl.
Så derfor er vi meget trygge.
Vi mener helt bestemt, at den lov, der blev vedtaget sidste år, er med til at sikre, at børn vokser op hos sunde forældre, som har forældreevnen i behold, uanset om samfundet blander sig i, hvordan de lever deres privatliv.
Det må være det, man skal forholde sig til, så vi kan ikke støtte forslaget her.